U skladu s člankom 20. stavkom 1. Direktive Komisija bi trebala izraditi izvješće do 30. travnja 2020., a u skladu s člankom 20. stavkom 2. do 30. travnja 2019. Komisija je u potpunosti svjesna da je kasno dostavila izvješća i jako žali zbog toga.

Usklađivanje mjera za daljnje postupanje ovisno o težini nedostataka utvrđenih tijekom periodičnog tehničkog pregleda vozila jedna je od najvažnijih novosti Direktive.

Ako vozilo ima samo manje nedostatke, mora ih se otkloniti, ali vozilo može proći tehnički pregled i ne treba se ponovno pregledati nakon popravka.

Ako se utvrde veliki ili opasni nedostaci, smatra se da vozilo nije uspješno prošlo tehnički pregled i treba se podvrgnuti novom pregledu nakon što se nedostaci otklone. U slučaju velikih nedostataka vozilo se treba ponovo pregledati najkasnije dva mjeseca nakon prvobitnog pregleda i može se upotrebljavati tijekom tog razdoblja. Međutim, u slučaju opasnih nedostataka nadležna tijela mogu suspendirati registraciju vozila zabranom njegova korištenja u cestovnom prometu dok se nedostaci ne otklone i dok se ne izda zapisnik o tehničkom pregledu.

2.5.Zapisnik o tehničkom pregledu vozila i dokaz o pregledu; administrativna suradnja država članica

Zapisnik o tehničkom pregledu vozila s usklađenim minimalnim sadržajem uveden je na temelju Direktive Komisije 2010/48/EU od 31. prosinca 2013.

Jedna od novosti uvedena Direktivom jest da prije svih obaveznih elemenata trebaju biti navedene usklađene oznake Unije, što olakšava identifikaciju i razumijevanje najvažnijih informacija prikazanih na inače neusklađenom dokumentu.

Oslanjajući se na usklađene elemente zapisnika o tehničkom pregledu vozila, uzajamno priznavanje zapisnika o tehničkom pregledu vozila radi ponovne registracije jedna je od najvažnijih novosti Direktive. Na taj su način Direktivom ukinuti sustavni pregledi vozila prije ponovne registracije bez obzira na to imaju li valjan zapisnik o tehničkom pregledu. Jedino ograničenje uzajamnog priznavanja jest to što u trenutku ponovne registracije zapisnik o tehničkom pregledu vozila treba biti valjan s obzirom na razdoblja određena za periodične tehničke preglede u državi članici u kojoj se vozilo ponovno registrira. To može biti slučaj, primjerice, ako se osobni automobil uveze iz države članice s učestalošću pregleda 4-2-2 i ponovno se registrira u državi članici s učestalošću pregleda 3-1-1.

Druga je važna mjera Direktive mogućnost da, ako država članica u kojoj se vozilo ponovno registrira ima dvojbe u vezi s valjanošću zapisnika o tehničkom pregledu vozila, može provjeriti valjanost tog zapisnika prije nego što ga prihvati. Nadležna tijela država članica mogu u tu svrhu upotrebljavati određene nacionalne kontaktne točke priopćene Komisiji. Komisija sastavlja popis priopćenih nacionalnih kontaktnih točaka, ažurira ga na temelju naknadnih priopćenja te ga redovito prosljeđuje državama članicama.

Države članice imale su obavezu Komisiji dostaviti opis zapisnika o tehničkom pregledu vozila do 20. svibnja 2018.

Direktivom su uvedene važne mjere koje se odnose na komunikaciju između stanica za tehnički pregled i nadležnih tijela. Stanice za tehnički pregled trebaju podatke navedene u zapisniku o tehničkom pregledu vozila dostaviti elektroničkim putem i u razumnom roku nakon izdavanja zapisnika o tehničkom pregledu vozila. Međutim, kako bi imale dovoljno vremena za uvođenje potrebnih promjena, državama članicama određen je rok do 20. svibnja 2021. da osiguraju da elektronička komunikacija dobro funkcionira. Naposljetku, radi povezivanja periodičnih tehničkih pregleda s elektroničkim registrom vozila uvedenim Direktivom 2014/46/EU države članice trebaju priopćiti rezultate tehničkog pregleda tijelu nadležnom za registraciju.

2.6.Prijevare povezane s brojačima kilometara

Direktiva je prvi europski propis kojim su uvedene usklađene mjere za suzbijanje prijevara povezanih s brojačima kilometara. U Direktivi se one razmatraju iz perspektive periodičnih tehničkih pregleda na način da se države članice obvezuje da osiguraju da podaci iz brojača kilometara zabilježeni tijekom prethodnog tehničkog pregleda budu dostupni nadzorniku koji provodi sljedeći pregled. Ti podaci trebaju što prije postati dostupni u elektroničkom obliku.

Osim toga, države članice trebaju uvesti učinkovite, razmjerne, odvraćajuće i nediskriminirajuće sankcije za slučajeve kad se utvrdi da je brojačem kilometara manipulirano.

2.7.Stanice za tehnički pregled, objekti i oprema za tehnički pregled, nadzor rada stanica za tehnički pregled, nadzornici

Direktivom je uveden velik broj usklađenih zahtjeva za stanice za tehnički pregled.

·Stanice za tehnički pregled treba ovlastiti država članica ili njezino nadležno tijelo.

·U Prilogu III. utvrđeni su minimalni tehnički zahtjevi za objekte i opremu za tehničke preglede te su države članice obavezne osigurati ispunjavanje zahtjeva.

·Države članice trebaju do 20. svibnja 2023. osigurati da sve stanice za tehnički pregled ispunjavaju minimalne tehničke zahtjeve.

Kako bi se osiguralo da stanice za tehnički pregled ispunjavaju zahtjeve, države članice trebaju osigurati njihov nadzor. Nadzorna tijela trebaju do 1. siječnja 2023. ispuniti zahtjeve i obaviti zadaće navedene u Prilogu V. Direktivi, kao što su:

·zahtjevi koji se odnose na nadzorno tijelo,